  Анжелика Тихонова корреспондент Удмуртиын кык выль гуртъёс кылдытозы. Элькунысь Кун Кенешлэн пуктэтъёсызъя ӵектосъёсты кун лэсьтӥськонъя но интыысь аскивалтэтъя ялан ужась комиссилэн кенешоназ эскеризы. Со сярысь улосвыл парламентлэн пресс-службаез ивортэ. Нырысетӥез гурт – Красногорск ёросысь Родники. Со 1978-тӥ арын учётысь куштэм азьвыл Большие Котляки гурт интыын пуксёз. 2003-тӥ арын 20 кузя кичӧлтӥсь муртъёс Красногорск ёрослэсь администрацияз ас юртъеръёссэс пуктон пумысен музъем висъяны курыса вазиськизы. Туннэ нуналлы отын 23 музъемъёс висъямын но 19 юртъёс пуктэмын ини. Интывылын 52 адями лыдъяське, соос пӧлысь 15-ез отын ялан уло. Соос ас юртъерзэс нуо, емыш будэто. Озьы ик гурт калык азьланяз Экологи туризмъя но тазалыкез кыдатонъя центр усьтыны малпа. Мукетыз выль кылдэм гурт – Якшур-Бӧдья ёросысь Куртеково. Сое 1963-тӥ арын быдтӥзы. Нош али отын 12 адями ялан улэ, 10 юртъёс пуктэмын ини. Азьланяз юртъёслэсь лыдзэс 20-озь вуттыны чаклало. Выль гуртъёс кылдытыны кичӧлтонъёсын элькунысь Кун Кенеше Красногорск но Якшур-Бӧдья ёросъёсысь депутатъёслэн кенешъёссы вазиськизы Валтӥсь мугзы – гуртъёсын улӥсь муртъёс кун но муниципал услугаос басьтыкузы шуг-секытъёсын пумисько. Гуртъёссы Административно-территориальной деления объектъёсъя огъяросси классификаторе но Удмуртиысь Административно-территориальной единицаосъя, административной территориосъя но гуртъёсъя реестре пыртэмын ӧвӧл. Кун лэсьтӥськонъя но интыысь аскивалтэтъя ялан ужась комиссиысь депутатъёс пуктэтъёсъя ӵектонъёсты, озьы ик гуртъёслэсь гожъёссэс воштон сярысь катрадлыкез умоен лыдъязы. Озьы Квашур гуртэз но котыр музъемъёссэ Вавож ёросысь «Брызгаловское» муниципал кылдытэтысь «Зямбайгуртское» муниципал кылдытэтэ выжтозы.  Тегъёс: Удмуртия гурт Мерлык Красногорск Якшур-Бӧдья  